Tanskan hallituksen ilmoitus hakemuspyynnöstä, joka koskee tietyllä Pohjanmeren alueella tapahtuvaan hiilivetyjen etsintään ja hyödyntämiseen myönnettäviä lupia

Kahdeksas tarjouskilpailukierros Tanskassa

(ETA:n kannalta merkityksellinen teksti)

(2018/C 347/05)

Tanskan hallitus ilmoittaa hiilivetyjen etsintään, hyödyntämiseen ja tuotantoon tarkoitettujen lupien antamisen ja käytön edellytyksistä 30 päivänä toukokuuta 1994 annetun Euroopan parlamentin ja neuvoston direktiivin 94/22/EY (1) 3 artiklan 2 kohdan a alakohdan mukaisesti mahdollisuudesta hakea 1. helmikuuta 2019 klo 12.00 asti Tanskan säädöksen ”lov om anvendelse af Danmarks undergrund”, ks. 13 päivänä syyskuuta 2011 tehty kodifikaatio N:o 960, sellaisena kuin se on muutettuna, 12 pykälän 1 momentin a alakohdan nojalla lupaa hiilivetyjen etsintään ja hyödyntämiseen Pohjanmerellä Tanskan mannerjalustalla alueella, joka sijaitsee pituuspiirin 6° 15′ (ED-koordinaattijärjestelmä) itäistä pituutta länsipuolella (Centralgraven-hautavajoama ja sen lähialueet). Jos 1. helmikuuta 2019 on kulunut alle 90 päivää tämän ilmoituksen julkaisemisesta Euroopan unionin virallisessa lehdessä, hakuaika päättyy vasta 90 päivänä klo 12.00 siitä päivästä lukien, jona tämä ilmoitus on julkaistu Euroopan unionin virallisessa lehdessä, tai viimeistään ensimmäisenä työpäivänä sen jälkeen, jos 90. päivä ajoittuu viikonloppuun, yleiseen vapaapäivään, jouluaattoon tai uudenvuodenaattoon.

Lupia voidaan hakea hiilivetyjen etsintään ja hyödyntämiseen Pohjanmerellä sijaitsevan Centralgraven-hautavajoaman ja sen lähialueiden niissä osissa, jotka eivät ole konsessioiden alaisia. Nämä osat näkyvät kartasta, joka löytyy Tanskan energiaviranomaisen (Energistyrelsen) kotisivulta. Aluetta rajaavat pohjoisessa, lännessä ja etelässä mannerjalustan ja Norjan, Yhdistyneen kuningaskunnan ja Saksan väliset rajat ja idässä pituuspiiri 6° 15′ itäistä pituutta (ED50-koordinaattijärjestelmä).

Lisäksi voidaan hakea hiilivetyjen etsintä- ja hyödyntämislupia, jotka koskevat konsessioista vapaiden lupa-alueiden enimmäissyvyyden alapuolella olevia kerroksia ja lupa-alueiden vähimmäiskorkeuden yläpuolella olevia kerroksia.

Lupia voidaan 90 päivän ajan hakea myös alueille, jotka mahdollisesti muuttuvat konsessioiden alaisista konsessioista vapaiksi hakuajan kuluessa.

Direktiivin 94/22/EY 5 artiklan 1 kohdassa tarkoitetut määräykset ja arviointiperusteet (ks. myös Tanskan maanalaisen alueen käytöstä 13 päivänä syyskuuta 2011 tehty kodifikaatio N:o 960, sellaisena kuin se on muutettuna) on julkaistu 26. kesäkuuta 2018 Tanskan virallisessa lehdessä N:o 120 erilaisia tiedonantoja, tarjouspyyntöjä ja tarjouskilpailuja koskevan otsikon alla.

Energia-asioita, yleishyödyllisiä palveluja ja ilmastoasioita käsittelevä ministeriö on tiettyjen suunnitelmien ja ohjelmien ympäristövaikutusten arvioinnista 27 päivänä kesäkuuta 2001 annetun Euroopan parlamentin ja neuvoston direktiivin 2001/42/EY (2) mukaisesti tehnyt tarjouspyynnön kohteena olevaa suunnitelmaa koskevan ympäristöarvioinnin. Yksityiskohtaisemmat tiedot suunnitelmasta ja ympäristövaikutusten arvioinnista on esitetty energiaviranomaisen kotisivulla.

Hakemukset on lähetettävä seuraavaan osoitteeseen, josta saa myös tarvittaessa lisätietoja direktiivin 94/22/EY mukaisesti:

Energi-, Forsynings- og Klimaministeriet Energistyrelsen Amaliegade 44 1256 København K TANSKA P. +45 33926700 Sähköposti: ens@ens.dk Internet: http://www.ens.dk, http://www.ens.dk/8thRound (lisätietoja kahdeksannesta tarjouskilpailukierroksesta ja ympäristöarvioinnista)

Tanskan energiaviraston osoitteen on määrä muuttua vuoden 2019 alussa. Hakijoita pyydetään näin ollen tarkastamaan osoite viraston verkkosivuilta tai puhelimitse virastolta.

Luvista ilmoitetaan arviolta kuuden kuukauden kuluttua hakuajan päättymisestä.

(1) EYVL L 164, 30.6.1994, s. 3.

(2) EYVL L 197, 21.7.2001, s. 30.